Die waarde van goeie diens - My Matzikama
Ons hoor gereeld mense oor swak diens by 'n restaurant, winkel of diensverskaffer kla. Wanneer 'n onderneming eers 'n slegte reputasie gekry het omdat hulle diens nie op standaard is nie, kan dit die sukses van die onderneming kniehalter. Selfs al is die kos van 'n restaurant byvoorbeeld onverbeterlik, kan 'n onvriendelike en onbehulpsame kelner die kliënt se ervaring heeltemal bederf, in so 'n mate dat hy of sy nie weer die restaurant sal besoek nie. Hieronder is raad oor hoe jy kan verseker dat jou besigheid suksesvol is:
Kommunikasie: Dit is van uiterste belang dat werknemers van 'n besigheid of maatskappy behoorlik met kliënte kommunikeer. Goeie kommunikasie hou nie slegs verband met die wyse waarop daar gekommunikeer word nie, maar ook die deeglikheid van kommunikasie. Word daar spoedig op kliënte se navrae en/of klagtes reageer? Daarby moet beloftes wat aan kliënte gemaak word om sekere produkte of dienste te lewer, nagekom word.
Beleefdheid: Dit gebeur soms dat jy nie in 'n goeie bui is nie en nie lus voel om vriendelik te wees nie. Jy moet egter onthou dat dit deel van goeie dienslewering is om vriendelik en beleefd met kliënte te wees. Glimlag en onthou die goue reël: die kliënt is altyd reg!
Werk onder druk: Jy moet bereid wees om agteroor te buig vir jou kliënte. Jy moet bereid wees om meer te doen as wat van jou verwag word omdat jou restaurant, skoenwinkel of supermark nie die enigste een is nie. 'n Ongelukkige kliënt kan maklik by 'n volgende onderneming gaan aanklop vir dieselfde diens of produk as wat jy lewer. Dit mag beteken dat jy tot ná middernag moet werk om 'n produk of diens vir 'n kliënt af te handel om te verseker dat jy die kliënt behou.